1Te'uri, xwil chic jun ángel, nim u cho'ab, ca tijin li u kajic chicaj. Ire, ch'ukum rij che i sutz', xak 'o jun xoca'ab puwi u jolom. I u palaj, pacha u tzunbal 'ij ca walch'inic, xak i rakan, pacha ca tzun jun 'a' ca juluwic. 2Xak 'o jun ral wuj pu 'ab, jakalic. Are xkajic, xu ya i rakan wikabim puwi i mar; i rakan moxim xu ya puwi ulew. 3Are 'uri, co xsiq'uinic, pacha u ch'awbal jun coj. Are xu 'an ire ile, are 'uri xtataj wukub ch'awbal pacha u ch'awbal jab. 4Are xuxlan ile, yin laj xin jek u tz'ibaxic wach i xqui bij, xui-ri, xin ta jun ch'awbal aj chicaj chi xu bij chwe: —Ma tz'ibaj ile. Ma 'alijinsaj chique i winak wach tak qui bim i wukub u ch'awbal jab-le —xbix chwe. 5Te'uri i ángel-le chi xwilo tac'al puwi i mar, xak puwi ulew, ire xu yac u 'ab wikabim chicaj, 6y xu cuxtaj u bi i Dios puwi u tzij chi ya cu bij na. Xu cuxtaj u bi i Dios chi c'aslic que'e 'ij sak chirij, chi xak xa 'anaw i caj, xak i u wach i jyub ta'aj, xak i mar, xak ronojel ni'pa i 'olic. Queje iri xu bij: —Ya n-ca baytaj ta chic mas. 7Are cu ch'awsaj u trompet i uwuk ángel, are i c'utbal-re 'uri chi Dios ya xutzin chu yijbaxic wach u ch'obom na. Pacha i u bim chique i je rajchac ujer, chi je ajbil u tzij, queje cu 'an na ile. (Queje ile xu bij i ángel.) 8Te'uri, i ch'awbal chi in tom chicaj, xin u 'ijla chic. Xu bij chwe: —Jat ru' i ángel-le chi tac'al puwi i mar xak puwi ulew. Ja c'ama i ral wuj jakalic chi 'o pu 'ab —xu bij. 9Are 'uri xin 'e ru' i ángel, y xin tz'onoj i ral wuj che. Ire xu bij chwe: —Cha chapa y cha tija. Ile co'on na che i pa chi' pacha u jelal cab, xui-ri, are 'o chic che a pam, co'on na c'a —xu bij chwe. 10Te'uri xin chap i wuj 'o pu 'ab, y xin tijo. I pin chi' xo'ono pacha u jelal cab, xui-ri, are xtijtajic, lic xu ya ni u c'ayil chin pam. 11Te'uri xbix chwe: —Yet, 'o u chac ca paxsaj chic u tzijol wach co'on ni Dios che u q'uial tak tinimit, u q'uial tak jyub, u q'uial tak 'atol tzij, u q'uial tak winak, xak i jalajuj que ch'awic —xbix chwe.
APOCALIPSIS 10